रामगंगा की बाढ़ से बेघर हुए किसानों को आवास दिलाए जाने, वृक्षों का कटान रोकने, वृक्ष काटने वाले लोगों पर मुकदमा दर्ज करने, कार्डधारकों को उचित समय और उचित दर पर राशन वितरण कराए जाने सहित कुछ अन्य मांगों को लेकर भाकियू ने पहले तो 48 घंटे तक ब्लाक परिसर में क्रमिक अनशन किया था फिर प्रशासन की बेरुखी पर गुरुवार से आमरण अनशन शुरू कर दिया। शुक्रवार तक आमरण अनशन में चार लोग महेंद्र यादव, विजय वीर सिंह, मेघराज सिंह और रामप्रकाश शुक्ला बैठ चुके हैं। भाकियू के तहसील प्रभारी महेंद्र सिंह यादव ने बताया कि समस्याओं का समाधान न होने तक आंदोलन जारी रहेगा। बताया कि इस अनशन को मजबूत बनाने के लिए शनिवार से कई अन्य लोग जुट जाएंगे। महेंद्र सिंह ने कहा कि नहरैया गांव में रामगंगा नदी में जिस तटबंध निर्माण का काम चल रहा है उसमें जीओ बैग की बोरी न लगाकर सीमेंट वाली बोरियां लगाई जा रही हैं। इस घपले की ओर कोई अधिकारी ध्यान नहीं दे रहा है। अनशनकारियों को सर्वोदय मित्र मंडल ने अपना समर्थन दिया है तो शनिवार को राष्ट्रीय मंडल के जिलाध्यक्ष अनंगपाल कुशवाहा ने भी अपना समर्थन दिया। श्री कुशवाहा ने कहा कि समस्याओं को लेकर चल रहे आंदोलन में कम से कम दो दर्जन लोग शामिल होंगे। आंदोलन को कमजोर नहीं होने दिया जाएगा। जनहित की मांगों पर हो रहे आमरण अनशन के प्रति जिला प्रशासन की गंभीरता का अंदाजा इसी बात से लगाया जा सकता है कि अमृतपुर क्षेत्र के एसडीएम राकेश कुमार पटेल ने इस आमरण अनशन को अपनी जानकारी में ही नहीं बताया। जबकि अपर जिलाधिकारी कमलेश सिंह ने कहा कि एसडीएम से आमरण अनशनकारियों की समस्या जानने को कहा गया है। फिलहाल एडीएम ने यह भी कहा कि शनिवार को एसडीएम को अनशन स्थल पर भेजा जाएगा। जिले के मुख्य चिकित्साधिकारी डा. कमलेश कुमार ने कहा कि उपजिलाधिकारी जब अनशनकारियों के स्वास्थ्य परीक्षण की आवश्यकता जताते हुए मांग करेंगे तो स्वास्थ्य टीम मौके पर जाएगी।